b'\n_START_ARTICLE_\nStelian Pintelie\n_START_SECTION_\nBiografie\n_START_PARAGRAPH_\nStelian Pintelie s-a n\xc4\x83scut la data de 13 iulie 1938, \xc3\xaen comuna Beceni (jude\xc8\x9bul Buz\xc4\x83u). Dup\xc4\x83 terminarea Licerului "B.P. Ha\xc8\x99deu" din Buz\xc4\x83u, a absolvit cursurile \xc8\x98colii Militare de Transmisiuni de la Sibiu (1960). Prin concurs a fost admis la studii la Facultatea de Electronic\xc4\x83 din carul Academiei Tehnice Militare din Bucure\xc8\x99ti, ob\xc8\x9bin\xc3\xa2nd diploma de inginer \xc3\xaen anul 1969. A urmat apoi \xc8\x99i un curs postuniversitar la Institutul Politehnic din Bucure\xc8\x99ti._NEWLINE_A lucrat ca specialist \xc3\xaen diferite unit\xc4\x83\xc8\x9bi militare apar\xc8\x9bin\xc3\xa2nd Ministerului Ap\xc4\x83r\xc4\x83rii Na\xc8\x9bionale \xc8\x99i Ministerului de Interne. \xc3\x8en perioada 1 iunie 1980 - 23 iunie 1984, colonelul Pintelie a \xc3\xaendeplinit func\xc8\x9bia de comandant al Unit\xc4\x83\xc8\x9bii Speciale de Transmisiuni "R" (actualul STS) din cadrul Ministerului Afacerilor Interne. \xc3\x8en anul 1984 este numit \xc3\xaen func\xc8\x9bia de adjunct al ministrului transporturilor \xc8\x99i telecomunica\xc8\x9biilor, conduc\xc3\xa2nd sectorul de po\xc8\x99t\xc4\x83 \xc8\x99i telecomunica\xc8\x9bii._NEWLINE_\xc3\x8en perioada Revolu\xc8\x9biei din decembrie 1989, el s-a ocupat de \xc3\xaentreruperea leg\xc4\x83turilor unit\xc4\x83\xc8\x9bilor Ministerului de Interne \xc8\x99i ale Securit\xc4\x83\xc8\x9bii \xc8\x99i a creat o linie direct\xc4\x83, securizat\xc4\x83 \xc3\xaentre centrul de comand\xc4\x83 de la MApN cu celulele aflate \xc3\xaen sediul CC al PCR \xc8\x99i cu TVR. \xc3\x8en zilele Revolu\xc8\x9biei a fost \xc3\xaenaintat la gradul de general-maior (cu o stea)._NEWLINE_La data de 2 ianuarie 1990, generalul-maior Stelian Pintelie a fost numit \xc3\xaen func\xc8\x9bia de ministru al po\xc8\x99telor \xc8\x99i telecomunica\xc8\x9biilor (minister nou-\xc3\xaenfiin\xc8\x9bat \xc3\xaen Guvernul Petre Roman (1)) . El a \xc3\xaendeplinit aceast\xc4\x83 func\xc8\x9bie p\xc3\xa2n\xc4\x83 la data de 28 iunie 1990, c\xc3\xa2nd s-a format un nou guvern condus de Petre Roman. Ulterior, \xc3\xaen perioada 1991-1994 a fost ata\xc8\x99at militar al Rom\xc3\xa2niei la Bruxelles. Stelian Pintelie a fost trecut \xc3\xaen rezerv\xc4\x83 cu gradul de general-maior (cu o stea) \xc3\xaencep\xc3\xa2nd cu data de 15 octombrie 1994._NEWLINE_Dup\xc4\x83 trecerea sa \xc3\xaen rezerv\xc4\x83, a devenit consilier al firmei Ericsson, protagonist\xc4\x83 a scandalului sistemului de transmisiuni al Armatei Rom\xc3\xa2ne._NEWLINE_A \xc3\xaendeplinit apoi func\xc8\x9bia de pre\xc8\x99edinte al consiliului de administra\xc8\x9bie al Mobifon (de\xc8\x9bin\xc4\x83torul m\xc4\x83rcii Connex) \xc8\x99i apoi consilier al pre\xc8\x99edintelui. \xc3\x8encep\xc3\xa2nd din anul universitar 1997-1998, el a avut ini\xc8\x9biativa unui parteneriat \xc3\xaentre compania Mobifon \xc8\x99i Facultatea de Electronic\xc4\x83 \xc8\x99i Telecomunica\xc8\x9bii din cadrul Universit\xc4\x83\xc8\x9bii Bucure\xc8\x99ti, sponsoriz\xc3\xa2nd anual prin burse \xc8\x99i dot\xc4\x83ri tehnice aceast\xc4\x83 facultate._NEWLINE_Cu ocazia Zilei Serviciului de Telecomunica\xc8\x9bii Speciale, pe data de 23 iulie 2001, \xc3\xaen mod excep\xc8\x9bional, generalul de brigad\xc4\x83 (cu o stea) \xc3\xaen retragere Stelian Pintelie a fost \xc3\xaenaintat la gradul de general de divizie (cu dou\xc4\x83 stele) ._NEWLINE_El a \xc3\xaencetat din via\xc8\x9b\xc4\x83 \xc3\xaen condi\xc8\x9bii catalogate de o parte a presei ca fiind suspecte, dar decesul s\xc4\x83u a fost consemnat ca "natural"._NEWLINE_Generalul Pintelie a fost c\xc4\x83s\xc4\x83torit, so\xc8\x9bia sa era economist\xc4\x83 \xc8\x99i are doi copii: o fat\xc4\x83, absolvent\xc4\x83 de matematic\xc4\x83-informatic\xc4\x83 \xc8\x99i un b\xc4\x83iat, absolvent de electronic\xc4\x83._NEWLINE_\xc3\x8en iunie 2003, compania de telefonie mobil\xc4\x83 Mobifon (ast\xc4\x83zi Vodafone Rom\xc3\xa2nia) a dotat cu aparatur\xc4\x83 telefonic\xc4\x83 \xc8\x99i tehnic\xc4\x83 de calcul Laboratorul Facult\xc4\x83\xc8\x9bii de Electronic\xc4\x83 \xc8\x99i Telecomunica\xc8\x9bii din Universit\xc4\x83\xc8\x9bii Politehnice Bucure\xc8\x99ti. Cu acest prilej, Laboratorul a primit numele generalului Stelian Pintelie "\xc3\xaen semn de recuno\xc8\x99tin\xc8\x9b\xc4\x83 pentru contribu\xc8\x9bia sa deosebit\xc4\x83 la dezvoltarea \xc8\x99i succesul companiei noastre", dup\xc4\x83 cum a declarat Ted Lattimore, pre\xc8\x99edintele companiei Mobifon .'